**Joel Farabee** (s. 25. helmikuuta 2000 Cicero, New York, Yhdysvallat) on yhdysvaltalainen jääkiekkoilija, joka pelaa NHL-seura Philadelphia Flyersin organisaatiossa. Seura varasi hänet ensimmäisellä kierroksella 14. pelaajana NHL:n varaustilaisuudessa 2018. Farabee on pelipaikaltaan vasen laitahyökkääjä.

Ura
---

### Seuraura

Farabee pelasi kaudella 2015–2016 USPHL-juniorisarjaa Selects Hockey Academyssa. Hän oli joukkueen paras pistemies ja syöttäjä tehoilla 19+30=49, joilla Farabee sijoittui koko sarjan pistepörssissä neljänneksi. Hän voitti kauden päätteeksi USPHL:n mestaruuden, valittiin arvokkaimmaksi pelaajaksi ja vuoden hyökkääjäksi. Flint Firebirds varasi Farabeen 124. pelaajana OHL:n varaustilaisuudessa 2016. Hän ei kuitenkaan koskaan siirtynyt CHL:ään, jotta Farabee voisi tulevaisuudessa pelata Yhdysvaltain yliopistosarjoissa. Vuodet 2016–2018 hän vietti Yhdysvaltain maajoukkueen kehitysohjelman mukana pelaten mm. USHL-junioriliigaa. Kaudella 2017–2018 Farabee toimi joukkueensa kapteenina. Hän pelasi kauden aikana myös CCM/USA Hockey All-American Prospects Gamessa.

Philadelphia Flyers varasi Farabeen ensimmäisellä kierroksella 14. pelaajana NHL:n varaustilaisuudessa 2018. Seura sai hänen ehdollisen varausvuoronsa St. Louis Bluesin kesäkuussa 2017 tehdyn pelaajakaupan kautta, kun Blues ei saanut varausvuoroa ensimmäisen kymmenen varauksen joukossa. Kaudeksi 2018–2019 Farabee siirtyi Bostonin yliopistojoukkueeseen. Hän voitti joukkueen sisäisen piste- ja maalipörssin tehoilla 17+19=36, joilla Farabee jakoi koko Hockey Eastin maalipörssin neljännen sijan Providencen Kasper Björkqvistin kanssa ja pistepörssin seitsemännen sijan kolmen muun pelaajan kanssa. Hän voitti myös BU:n sisäisen tehotilaston lukemalla +4. Farabee valittiin kauden päätteeksi divisioonan vuoden tulokkaaksi ja tulokkaiden tähdistökentälliseen. Hänet palkittiin myös koko NCAA:n vuoden tulokkaana Tim Taylor Awardilla.

Maaliskuussa 2019 Farabee teki kolmivuotisen NHL-tulokassopimuksen Philadelphia Flyersin kanssa. Syksyn harjoitusleirin päätteeksi seura lähetti hänet AHL-joukkue Lehigh Valley Phantomsiin, Farabee nostettiin kuitenkin Flyersin vahvuuteen vajaat kolme viikkoa myöhemmin ja hän teki NHL-debyyttinsä kauden 2019–2020 seitsemännellä kierroksella 21. lokakuuta 2019 Vegas Golden Knightsia vastaan. Farabee sai ottelussa jääaikaa 14.35 minuuttia. Hänestä tuli Flyersin seurahistorian ensimmäinen 2000-luvulla syntynyt pelaaja. NHL-uransa avausmaalin Farabee teki kuudennessa ottelussaan 1. marraskuuta 2019 vieraissa New Jersey Devilsia vastaan. Hän pelasi lopulta suurimman osan kaudestaan NHL:ssä tehden tulokaskautensa aikana 52 runkosarjaottelussa tehot 8+13=21 ja 12 playoff-ottelussa tehot 3+2=5. AHL:ssä Farabee pelasi viisi runkosarjaottelua tehopistein 3+1=4.

Syyskuussa 2021 Farabee teki Flyersin kanssa kuuden vuoden mittaisen ja yhteensä 30 miljoonan dollarin arvoisen jatkosopimuksen.

### Maajoukkueura

Farabee pelasi alle 20-vuotiaiden MM-kilpailuissa vuonna 2019, jolloin hän voitti hopeaa. Farabee teki turnauksen kaikki kolme maaliaan kypärätemppuna alkulohkon ottelussa Kazakstania vastaan. Hänen ensimmäinen maalinsa syntyi ylivoimalla ja toinen jäi Yhdysvaltain 2–8-voittoon päättyneen ottelun voittomaaliksi.

Farabee pelasi myös alle 18-vuotiaiden MM-kilpailuissa vuosina 2017 ja 2018, joista ensimmäinen turnaus päättyi maailmanmestaruuteen ja jälkimmäinen hopeaan. Vuoden 2017 turnauksessa hän teki finaaliottelussa Suomea vastaan kaksi maalia, joista jälkimmäinen alivoimalla syntynyt osuma jäi Yhdysvaltain 4–2-voittoon päättyneen ottelun voittomaaliksi, joka ratkaisi joukkuelle näin ollen myös maailmanmestaruuden. Farabee valittiin joukkueensa ottelun parhaaksi pelaajaksi. Vuoden 2018 turnauksessa hän teki puolivälieräottelussa Venäjää vastaan Yhdysvaltain voittomaalin alivoimalla joukkueen edettyä välieriin lukemin 1–5. Farabee valittiin Yhdysvaltain ottelun parhaaksi pelaajaksi. Valmennus valitsi hänet joukkueensa turnauksen yhdeksi kolmesta parhaasta pelaajasta.

Farabee pelasi myös World U-17 Hockey Challengessa vuonna 2016, jolloin hän oli tehoilla 4+2=6 Yhdysvaltain paras maalintekijä ja jakoi sisäisen pistepörssin voiton Bode Wilden kanssa. Farabee valittiin turnauksen tähdistökentälliseen.

Pelityyli
---------

*The Sports Forecaster* -sivuston mukaan Farabee on nopea kahden suunnan hyökkääjä, joka käyttää luisteluaan hyvin sekä hyökkäys- että puolustussuuntaan. Hänen korkeaa pelikäsitystään arvostetaan valmennusjohdoissa. Farabee omaa myös johtajaominaisuuksia. Hän ei ole kuitenkaan kovin isokokoinen ja Farabeen tulisi lisätä massaa ja voimaa. Hänellä on todistettavaa myös tehokkuudessa.

Muuta
-----

Farabeen isoveljet Jacob ja Jesse ovat pelanneet myös jääkiekkoa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | US NTDP | USHL | 30 | 12 | 11 | 23 | 22 | – | – | – | – | – | U18 | 7 | 3 | 3 | 6 | 6 |
| 2017–2018 | US NTDP | USHL | 26 | 15 | 25 | 40 | 18 | – | – | – | – | – | U18 | 7 | 4 | 4 | 8 | 6 |
| 2018–2019 | Boston Univ. | H-East | 37 | 17 | 19 | 36 | 57 | – | – | – | – | – | JMM | 7 | 3 | 2 | 5 | 2 |
| 2019–2020 | Philadelphia Flyers | NHL | 52 | 8 | 13 | 21 | 39 | 12 | 3 | 2 | 5 | 4 |
|  | Lehigh Valley Phantoms | AHL | 5 | 3 | 1 | 4 | 2 | – | – | – | – | – |
| 2020–2021 | Philadelphia Flyers | NHL | 55 | 20 | 18 | 38 | 28 | – | – | – | – | – |
| 2021–2022 | Philadelphia Flyers | NHL | 63 | 17 | 17 | 34 | 50 | – | – | – | – | – |
| 2022–2023 | Philadelphia Flyers | NHL | 82 | 15 | 24 | 39 | 41 | – | – | – | – | – |
| 4 kautta | yhteensä | NHL | 252 | 60 | 72 | 132 | 158 | 12 | 3 | 2 | 5 | 4 |

Lähteet
-------

* Joel Farabee The Internet Hockey Databasessa (englanniksi)
* Joel Farabee Eurohockey-sivustolla (englanniksi)
* Joel Farabee *Elite Prospects*. Everysport Media Group AB.  (englanniksi)

### Viitteet

1. ↑  Joel Farabee The Internet Hockey Databasessa (englanniksi)
2. ↑  Elite Prospects - USPHL U16 Stats 2015-2016 *eliteprospects.com*. Everysport Media Group. Viitattu 27.10.2020. (englanniksi)
3. 1 2 3 4 5 6 7  Joel Farabee *Elite Prospects*. Everysport Media Group AB.  (englanniksi)
4. ↑  All-American Prospects Game All-Time Roster *allamericanprospectsgame.com*. USA Hockey.  Arkistoitu 26.8.2016. Viitattu 14.12.2018. (englanniksi)
5. ↑  Tuomala, Toni: Tämä vaihtokauppa näyttää aina vain huonommalta – toisessa päässä taotaan pisteitä ja toisessa heitetään rahaa roviolle *nhlsuomi.com*.  19.9.2018. Nordic Sport Media. Viitattu 14.12.2018.
6. ↑  H-East 2018-19 League Leaders *hockeyDB.com*. hockeyDB.com. Viitattu 27.10.2020. (englanniksi)
7. ↑  Elite Prospects - Boston College *eliteprospects.com*. Everysport Media Group. Viitattu 27.10.2020. (englanniksi)
8. ↑  Flyers sign Joel Farabee to entry-level contract *nhl.com/flyers*.  25.3.2019. Philadelphia Flyers. Viitattu 27.10.2020. (englanniksi)
9. ↑  Alanen, Lassi: Flyers tulokassopimukseen Joel Farabeen kanssa – myös muille Bostonin yliopistojoukkueen pelaajille NHL-sopimuksia *Jatkoaika.com*.  25.3.2019. Jatkoaika r.y. Viitattu 27.10.2020.
10. ↑  Joel Farabee Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 31.10.2020. Viitattu 27.10.2020. (englanniksi)
11. ↑  Vegas Golden Knights - Philadelphia Flyers - October 21st, 2019 *NHL.com*.  25.3.2019. National Hockey League. Viitattu 27.10.2020. (englanniksi)
12. ↑  Meltzer, Bill: Bill Meltzer Twitterissä *twitter.com*.  22.10.2019. Viitattu 27.10.2020. (englanniksi)
13. ↑  Philadelphia Flyers - New Jersey Devils - November 1st, 2019 *NHL.com*.  1.11.2019. National Hockey League. Viitattu 27.10.2020. (englanniksi)
14. ↑
15. ↑  GAME SUMMARY (pdf) *stats.iihf.com*.  28.12.2018. IIHF. Viitattu 27.10.2020. (englanniksi)
16. ↑  GAME SUMMARY (pdf) *reports.iihf.hockey*.  23.4.2017. IIHF. Viitattu 14.12.2018. (englanniksi)
17. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  23.4.2017. IIHF.  Arkistoitu 24.4.2017. Viitattu 14.12.2018. (englanniksi)
18. ↑  GAME SUMMARY (pdf)  26.4.2018. IIHF. Viitattu 14.12.2018. (englanniksi)
19. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  29.4.2018. IIHF. Viitattu 14.12.2018. (englanniksi)
20. ↑  Elite Prospects - USA U17 *eliteprospects.com*. Everysport Media Group. Viitattu 27.10.2020. (englanniksi)
21. ↑  Joel Farabee Stats, Profile, Bio, Analysis and More *sportsforecaster.com*. XML Team Solutions, LLC. Viitattu 14.12.2018. (englanniksi)